P6_TA(2004)0110

Bulgariens fremskridt mod tiltrædelse

Europa-Parlamentets beslutning om Bulgariens fremskridt i retning mod tiltrædelse (KOM(2004) 0657 — C6-0150/2004 — 2004/2183(INI))

Europa-Parlamentet,

- der henviser til Kommissionens periodiske rapport for 2004 om Bulgariens fremskridt hen imod tiltrædelse (SEK(2004)1199) og strategidokumentet (KOM(2004)0657 — C6-0150/2004),

- der henviser til formandskabets konklusioner fra Det Europæiske Råd i København den 12.- 13. december 2002, fra Det Europæiske Råd i Thessaloniki den 19.- 20. juni 2003 og fra Det Europæiske Råd i Bruxelles den 12.- 13. december 2003,

- der henviser til sine beslutninger siden begyndelsen af tiltrædelsesprocessen,

- der henviser til forretningsordenens artikel 45,

- der henviser til betænkning fra Udenrigsudvalget og udtalelse fra Budgetudvalget (A6-0065/2004),

A. der henviser til, at Bulgarien er en del af den nuværende og irreversible udvidelsesproces,

B. der henviser til, at tiltrædelsesprocessen skal være baseret på princippet om landets egne meritter, og at tidspunktet for Bulgariens tiltrædelse ikke skal afhænge af tidspunktet for et andet kandidatlands tiltrædelse, og at Bulgarien derfor bør tiltræde EU på grundlag af en individuel tiltrædelsestraktat,

C. der henviser til, at Bulgarien fortsætter sine vedvarende fremskridt mod tiltrædelse af Den Europæiske Union og foreløbig har afsluttet alle 31 forhandlingskapitler, og at landet derfor er godt på vej mod tiltrædelse i januar 2007,

1. glæder sig over, at Kommissionen konkluderer, at Bulgarien fortsat opfylder de politiske Københavnskriterier, at landets økonomiske situation og den økonomiske struktur igen er væsentligt forbedret, og at landets grad af tilpasning og gennemførelse af sine forpligtelser sætter det i stand til at tiltræde EU inden for den fastsatte tidsramme;

2. giver sin fulde støtte til den igangværende reform af Bulgariens offentlige forvaltning og ændringerne af statsforvaltningen, hvilket styrker princippet om landets egne meritter;

3. glæder sig over, at et betydeligt større beløb nu afsættes til reformen af retssystemet og anmoder om, at der gøres en endnu større indsats for at bekæmpe organiseret kriminalitet, korruption og menneskesmugling; opfordrer myndighederne i Bulgarien til at yde en indsats for at forhindre, at de offentlige myndigheder misbruger deres magt over for personer, der rejser ind i eller gennem Bulgarien; opfordrer Bulgarien til at yde en større indsats for at forbedre forholdene for personer, der tilbageholdes af politiet, idet der indføres hensigtsmæssig uddannelse af politifolk;

4. opfordrer Bulgarien til at gøre en yderligere effektiv indsats for at forhindre menneskehandel, især handel med kvinder og børn, ved at oprette en pålidelig database for misbrugte og forsvundne personer såvel som et pålideligt system for beskyttelse af vidner;

5. roser Bulgarien for dets indsats for udviklingen af et system, der kan håndtere de problemer, som landets minoriteter står over for; anmoder Bulgarien om, med større hjælp fra Kommissionen, at træffe målbevidste foranstaltninger for at fremskynde romaernes integration i samfundet især gennem tilvejebringelse af uddannelses- og beskæftigelsesmuligheder, forbedrede levevilkår og adgang til lægehjælp og familieplanlægning, og samtidig bør behovet for, at romaerne påtager sig ansvaret i alle relevante spørgsmål, anerkendes;

6. glæder sig over de fremskridt, der er sket med hensyn til børns velfærd, men anmoder om, at regeringens ansvar præciseres og styrkes gennem et enkelt organ med tilstrækkelige ressourcer, større gennemsigtighed i systemet for internationale adoptioner og betydelig forbedring af forholdene for børn i institutioner og specialskoler; opfordrer Bulgarien til at lægge særlig vægt på forholdene for personer, der af de offentlige myndigheder anbringes i hjem for voksne med sindslidelser;

7. er enig med Kommissionen, når den konkluderer, at Bulgarien har en fungerende markedsøkonomi, og roser Bulgarien for landets vedvarende stærke BNP-vækst, det betydelige fald i arbejdsløsheden og de rekordhøje direkte udenlandske investeringer, men bemærker dog, at arbejdsløsheden stadig er høj, at mange mennesker stadig ikke oplever nogen forbedring i deres økonomiske situation, og at udvandringen af højt kvalificeret arbejdskraft såvel som en lav mobilitet blandt den regionale arbejdskraft skaber en mangel i nogle af de vigtigste sektorer;

8. roser Bulgarien for at have udviklet administrativ kapacitet til at gennemføre den etablerede fællesskabsret og bemærker, at landet er godt på vej til at fuldføre den påkrævede omstilling af lovgivningen;

9. påpeger, at den samlede finansielle førtiltrædelsesstøtte til Bulgarien for perioden 2000-2004 beløber sig til omkring 178 mio. EUR om året fra Phare, 57,6 mio. EUR fra Sapard og mellem 93 og 127 mio. EUR fra Ispa; støtter beslutningen om afgørelsen om at afsætte yderligere 550 mio. EUR fra Phare for perioden 2000-2009 for at fremme omstillingen af atomkraftværket Kozloduy;

10. anmoder Kommissionen om at forbedre forvaltningen og tildelingen af fællesskabsmidlerne for at øge omkostningseffektiviteten;

11. forsikrer Bulgarien om, at Europa-Parlamentet fortsat vil overvåge Bulgariens fremskridt i tiltrædelsesforberedelserne;

12. anmoder Rådet og Kommissionen om at belønne Bulgariens fremskridt og resultater med hensyn til forberedelserne ved at tilslutte sig princippet om landets egne meritter og afslutte forhandlingerne og undertegne tiltrædelsestraktaten snarest muligt i 2005, helst i det tidlige forår, for således at muliggøre en snarlig ratifikation samt tiltrædelse den 1. januar 2007;

13. opfordrer Rådet og Kommissionen, når tiltrædelsestraktaten er afsluttet, til at undersøge mulighederne for at øge den finansielle førtiltrædelsesbistand;

14. udtrykker stor bekymring over den sørgelige skæbne, der har ramt de bulgarske og palæstinensiske læger, der blev anholdt i 1999 som mistænkte i en straffesag, og som blev idømt dødsdomme den 6. maj 2004; håber, at Libyen, indtil appelsagen indledes, vil tage det eksisterende bevismateriale op til fornyet behandling og i givet fald konkludere, at retfærdigheden ville ske fyldest, hvis de hurtigst muligt blev frigivet;

15. pålægger sin formand at sende denne beslutning til Rådet og Kommissionen samt til regeringen og parlamentet i Bulgarien.

--------------------------------------------------